આંબેડકર સંઘના ઉત્સવમાં અતિથિ તરીકે પધાર્યા હતા, પણ એટલા માત્રથી એમને સંઘની વિચારધારાના જ્યોતિર્ધર ગણી લેવામાં આવતા હોય તો એમના હિંદુ ધર્મ વિશેનાં એમનાં લખાણો (રિડલ્સ ઈન હિંદુઈઝમ - હિંદુધર્મના કૂટપ્રશ્નોમાં), હિંદુ કોડ બિલ વિશેનાં એમના ખ્યાલો અને હિંદુ તરીકે નહીં મરવાના ૧૯૩૫માં યેવલા (ઉત્તર મહારાષ્ટ્ર) ખાતેના જાહેર સંકલ્પ પછી ૧૯૫૬માં બૌદ્ધધર્મ અંગીકાર કરતાં નાગપુરમાં પોતાના અનુયાયીઓને તેમણે લેવડાવેલી અને અત્યારે દીક્ષાભૂમિ પરના સ્તંભ પર અંકિત ૨૨ પ્રતિજ્ઞાઓ સાથે સંઘ પરિવાર સંમત છે કે કેમ એ નવા કોયડારૂપ બાબત બની રહેવાની છે. ડો. બાબાસાહેબ લિખિત ‘હિંદુ ધર્મના કૂટપ્રશ્નો’ (‘રિડલ્સ ઈન હિંદુઈઝમ’) વિશે સંઘના સુપ્રીમો ભાગવત અને વડા પ્રધાન નરેન્દ્ર મોદી સાનુકૂળ અભિપ્રાય ધરાવે છે કે કેમ એ સ્પષ્ટ થવાની અનિવાર્યતા ખરી.